Forslag til Rådets forordning (EF) om konjunkturstatistik (97/C 267/01) KOM(97) 313 endelig udg. - 97/0171 (CNS)

(Forelagt af Kommissionen den 24. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til forordning, forelagt af Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til Det Europæiske Monetære Institut,

ud fra følgende betragtninger:

(1) Med Rådets direktiv 72/211/EØF (1) og Rådets direktiv 78/166/EØF (2), som havde til formål at tilvejebringe sammenhængende statistiske oplysninger, har det ikke været muligt at tage højde for økonomiske og tekniske ændringer;

(2) Den Europæiske Union har i mellemtiden gjort yderligere fremskridt hen imod integration; nye politikker og retningslinjer vedrørende økonomi, konkurrence, det sociale område, miljø og virksomheder kræver initiativer og beslutninger, som er baseret på relevante statistikker; de oplysninger, der tilvejebringes i henhold til den eksisterende fællesskabslovgivning eller foreligger i de forskellige medlemsstater er mangelfulde eller ikke tilstrækkeligt sammenlignelige til at kunne skabe et pålideligt grundlag for Kommissionens arbejde;

(3) den kommende Europæiske Centralbank (ECB) har behov for hurtigt tilgængelige konjunkturindikatorer til vurdering af den økonomiske udvikling i medlemsstaterne som led i en fælles monetær politik på europæisk plan;

(4) standardisering er nødvendig for at opfylde Fællesskabets behov for oplysninger vedrørende økonomisk konvergens;

(5) virksomheder og deres erhvervsorganisationer har behov for sådanne oplysninger for at kunne følge deres markeder og sammenligne deres aktiviteter og resultater med deres konkurrenter inden for samme branche både på nationalt og internationalt plan;

(6) det er nødvendigt at have adgang til pålidelige og hurtigt tilgængelige statistikker til analyse af den økonomiske udvikling i Unionens medlemsstater som led i Unionens økonomiske politik;

(7) med Rådets beslutning 93/464/EØF (3) indførtes et rammeprogram for prioriterede aktioner vedrørende statistiske oplysninger for perioden 1993-1997;

(8) opstilling af nationalregnskaber i henhold til det europæiske national- og regionalregnskabssystem, fastlagt i Rådets forordning (EF) nr. 223/96 (4), i Det Europæiske Fællesskab (ENS 95), kræver sammenlignelige, dækkende og pålidelige statistiske kilder;

(9) Rådet indførte med sin beslutning 92/326/EØF (5) et toårigt program for udvikling af europæiske tjenesteydelsesstatistikker (1992-1993); programmet omfatter udarbejdelse af harmoniserede statistikker på nationalt og regionalt plan, navnlig for handel;

(10) i overensstemmelse med subsidiaritetsprincippet kan udarbejdelsen af fælles statistiske normer, som gør det muligt at opstille harmoniserede statistikker, kun ske effektivt på fællesskabsplan, og disse normer vil herefter blive anvendt i hver medlemsstat under tilsyn af de organer og institutioner, som er ansvarlige for udarbejdelsen af de officielle statistikker;

(11) den bedste metode til vurdering af konjunkturudviklingen er at udarbejde statistikker efter fælles metodologiske principper og fælles definitioner af karakteristika; kun ved at samordne udarbejdelsen er det muligt at opfylde Kommissionens og virksomhedernes behov for harmoniserede statistikker, som er pålidelige, hurtigt tilgængelige, fleksible og hensigtsmæssigt opdelt;

(12) de statistiske data, som udarbejdes i henhold til et fællesskabssystem, skal være af tilfredsstillende kvalitet, og denne kvalitet såvel som den arbejdsbyrde, der er forbundet med udarbejdelsen, skal være sammenlignelig fra medlemsstat til medlemsstat; det er derfor nødvendigt i fællesskab at opstille kriterier til opfyldelse af disse krav; konjunkturstatistikkerne skal være i overensstemmelse med de resultater, som sendes som følge af Rådets forordning (EF) nr. 58/97 (6) vedrørende strukturstatistik;

(13) det er nødvendigt at forenkle de administrative procedurer, det påhviler virksomhederne, navnlig de små virksomheder, at følge, bl.a. ved fremme af ny teknik til indsamling og udarbejdelse af data; anvendelse af eksisterende administrative kilder til statistiske formål er et af midlerne til at undgå at øge den byrde, der pålægges virksomhederne i forbindelse med afgivelse af svar; da det fortsat er nødvendigt at indsamle data direkte fra virksomhederne for at kunne udarbejde statistikker, skal der anvendes metoder og teknik, som sikrer, at oplysningerne er pålidelige og aktuelle uden at pålægge de pågældende parter, især små og mellemstore virksomheder, en byrde, som er ude af proportion med de resultater, som brugerne af de nævnte statistikker med rimelighed kan forvente;

(14) det er nødvendigt at have et ensartet lovgrundlag for alle aktiviteter og områder inden for virksomhedsstatistikker og også for aktiviteter og områder, for hvilke der endnu ikke er udarbejdet statistikker; målet for de ønskværdige statistikker kan defineres ved at referere til Rådets forordning (EØF) nr. 696/93 (7) vedrørende de statistiske enheder for observationer og analyse af produktionssystemet i Det Europæiske Fællesskab samt Rådets forordning (EØF) nr. 3037/90 (8) vedrørende den statistiske klassificering af aktiviteter i Det Europæiske Fællesskab (NACE rev. 1), senere ændret ved Rådets forordning (EØF) nr. 761/93 (9);

(15) for yderligere at klarlægge reglerne for indsamling og statistisk bearbejdelse af data og for bearbejdelse og indberetning af resultater er det nødvendigt at bemyndige Kommissionen, bistået af Udvalget for Det Statistiske Program, som blev nedsat ved afgørelse 89/382/EØF, Euratom (10), til at vedtage foranstaltninger til gennemførelse af denne forordning;

(16) Udvalget for Det Statistiske Program er blevet hørt i overensstemmelse med artikel 3 i afgørelsen -

UDSTEDT FØLGENDE FORORDNING:

Artikel 1 Formål

1. Formålet med denne forordning er at etablere fælles rammer for udarbejdelsen af fællesskabsstatistikker om konjunkturudviklingen.

2. Statistikkerne omfatter data (variabler), som er nødvendige for at skabe et ensartet grundlag for analysen af den kortfristede udvikling i produktionen og efterspørgslen, produktionsfaktorerne og priserne.

Artikel 2 Anvendelsesområde

1. Denne forordning gælder for alle de aktiviteter, der er opført i hovedafdeling C til K og M til O i den statistiske nomenklatur for økonomiske aktiviteter i Det Europæiske Fællesskab (NACE rev. 1), som indførtes ved forordning (EØF) nr. 3037/90.

2. Statistiske enheder af de forskellige typer, der er anført i afdeling I i bilaget til forordning (EØF) nr. 696/93 og som er klassificeret under en af de aktiviteter, der er omtalt i stk. 1, hører ind under anvendelsesområdet for nærværende forordning. Anvendelse af særlige enheder til udarbejdelse af statistikker er specificeret i nærværende forordnings bilag.

Artikel 3 Moduler

1. Kravspecifikationerne vedrørende de enkelte variabler er beskrevet i modulerne i bilaget.

2. Hvert modul indeholder følgende oplysninger, hvis nødvendigt:

a) de specifikke aktiviteter, for hvilke der skal udarbejdes statistikker

b) de forskellige typer statistiske enheder, der skal anvendes til udarbejdelse af statistikker

c) variabler

d) variablernes form

e) variablernes frekvens

f) variablernes detaljeringsniveau

g) dataindberetningsfrister

h) fakultative pilotundersøgelser

i) første referenceperiode

j) overgangsperiodens maksimale varighed.

Artikel 4 Indsamling af data

1. Medlemsstaterne tilvejebringer de nødvendige data til udarbejdelse af statistiske oplysninger om de variabler, som er anført i modulerne.

2. Medlemsstaterne kan tilvejebringe de nødvendige data ved at kombinere de forskellige kilder, der er angivet nedenfor, ud fra princippet om administrativ forenkling:

a) obligatoriske undersøgelser: de retlige enheder, som de statistiske enheder, medlemsstaterne henvender sig til, hører til eller er sammensat af, er forpligtet til at give korrekte og fyldestgørende oplysninger inden for de fastsatte tidsfrister

b) andre kilder, som mindst kan sidestilles hermed hvad angår nøjagtighed og kvalitet

c) manglende data kan ansættes skønsmæssigt, hvis dette ikke medfører en væsentlig forringelse af variablernes kvalitet.

3. Medlemsstaterne skaber forudsætninger for at lette de undersøgte enheders indberetningsbyrde. Med henblik herpå skal medlemsstaterne træffe de nødvendige foranstaltninger for at åbne mulighed for og lette adgangen til de administrative kilder for de myndigheder, som er ansvarlige for indsamlingen af data i deres land, og navnlig adgangen til oplysninger i momsangivelserne samt data i skatteregisteret.

4. I samarbejde med Kommissionen skaber medlemsstaterne forudsætninger for at øge anvendelsen af elektronisk dataindsamling og automatisk databehandling.

Artikel 5 Periodicitet

Oplysninger om alle variabler indberettes på måneds- eller kvartalsbasis som specificeret i modulerne.

Artikel 6 Detaljerningsniveau

Oplysninger om variablerne leveres i overensstemmelse med NACE rev. 1 på det detaljeringsniveau, der er angivet i modulerne.

Artikel 7 Udarbejdelse

Medlemsstaterne bearbejder de data, som er indsamlet på grundlag af undersøgelser, eller som hidrører fra andre kilder, til sammenlignelige variabler

a) i overensstemmelse med de regler, der er fastlagt i modulerne, og

b) under hensyntagen til retningslinjerne i den metodologiske vejledning, som er omtalt i artikel 11.

Artikel 8 Indberetning

1. Medlemsstaterne indberetter de i artikel 7 i nærværende forordning omhandlede variabler, inklusive fortrolige oplysninger, til De Europæiske Fællesskabers Statistiske Kontor i henhold til de eksisterende fællesskabsbestemmelser om indberetning af fortrolige statistiske oplysninger. De eksisterende fællesskabsbestemmelser for indberetning af fortrolige statistiske oplysninger gælder også for behandlingen af variablerne, dersom de indeholder fortrolige data.

2. Dataene sendes elektronisk eller via andre passende medier til De Europæiske Fællesskabers Statistiske Kontor inden for en frist, som er fastlagt i modulerne og inden seks måneder efter referenceperiodens udløb.

3. Under alle omstændigheder sendes variablerne til De Europæiske Fællesskabers Statistiske Kontor senest samme dag, som de foreligger i medlemsstaterne.

Artikel 9 Kvalitet

1. Medlemsstaterne skal sikre, at de indberettede variabler afspejler den samlede populations faktiske forhold. Undersøgelserne eller de andre kilder skal omfatte så mange enheder, at det er muligt at sikre en tilstrækkelig grad af repræsentativitet.

2. Medlemsstaterne vurderer variablernes nøjagtighed på basis af en fælles metodologi. Denne metodologi fastlægges af Kommissionen efter høring af det udvalg, der er omtalt i artikel 17, og findes i den metodologiske vejledning, der er omtalt i artikel 11.

3. Variables kvalitet kontrolleres regelmæssigt ved at sammenligne dem med andre statistiske oplysninger, især variablerne, som er transmitteret i overensstemmelse med forordning (EF) nr. 58/97. Endvidere kontrolleres deres indbyrdes konsistens. Forskellene mellem de oprindeligt offentliggjorte og de endelige data skal være så små som muligt.

4. Hvis der ved denne kontrol konstateres en afvigelse fra den fælles metodologi, skal medlemsstaterne afhjælpe denne afvigelse.

Artikel 10 Ændring af basisåret

1. Mindst hvert femte år, dvs. de år, hvis endetal er 0 eller 5, er medlemsstaterne forpligtet til at tilpasse de sammenvejede indeks' vægtgrundlag og eventuelt udvalget af repræsentative produkter.

2. For alle variabler ændres vægtgrundlaget inden tre år efter udløbet af det nye basisår. Vægtene, som er brugt i det anvendte vægtgrundlag, sendes til Kommissionen inden tre år efter udløbet af det nye basisår.

Artikel 11 Metodologisk vejledning

I samarbejde med det udvalg, der er omtalt i artikel 17, offentliggør Kommissionen en metodologisk vejledning, som

a) forklarer reglerne i modulerne, og som

b) indeholder de nødvendige henstillinger om konjunkturindikatorerne.

Denne vejledning ajourføres med regelmæssige mellemrum.

Artikel 12 Overgangsperiode og undtagelsesbestemmelser

1. Der kan indrømmes en overgangsperiode på maksimalt fem år fra begyndelsen af den første referenceperiode for udarbejdelse af statistikkerne.

2. I overgangsperioden kan Kommissionen indrømme undtagelser fra bestemmelserne i nærværende forordning, dersom det er påkrævet at foretage omfattende tilpasning af de nationale statistiske systemer.

Artikel 13 Rapporter

1. Medlemsstaterne sender på Kommissionens anmodning alle nødvendige oplysninger til vurdering og sammenligning af nøjagtigheden og kvaliteten af de fremsendte variabler; navnlig giver de på anmodning meddelelse om de kriterier, der er lagt til grund for stikprøveudtagningen og estimationsmetoden.

2. Senest tre år efter datoen for nærværende forordnings ikrafttrædelse og derefter hvert tredje år forelægger Kommissionen en rapport for Europa-Parlamentet og Rådet om de statistikker, der er udarbejdet i medfør af denne forordning, og navnlig om deres kvalitet og om foretagendernes indberetningsbyrde.

Artikel 14 Koordinering i medlemsstaterne

Én national myndighed skal koordinere:

- transmissionen af variablerne (artikel 8)

- kvalitetsmåling (artikel 9), og

- transmissionen af relevant information (artikel 13, stk. 1).

Artikel 15 Pilotundersøgelser

1. I henhold til den procedure, der er fastsat i artikel 17 i nærværende forordning, indleder Kommissionen en række pilotundersøgelser, som skal færdiggøres af medlemslandene. Pilotundersøgelserne er nærmere beskrevet i modulerne i bilaget.

2. Pilotundersøgelserne gennemføres for at vurdere, om det er muligt at indhente flere data, og om omkostningerne ved dataindsamlingen og foretagendernes indberetningsbyrde står i rimeligt forhold til dataenes relevans.

3. Kommissionen underretter Rådet om resultaterne af pilotundersøgelserne og vil om nødvendigt sende forslag vedrørende nye krav at tilføre i modulerne.

Artikel 16 Gennemførelse

I henhold til den procedure, der er fastsat i artikel 17, vedtager Kommissionen foranstaltningerne til gennemførelse af denne forordning, herunder foranstaltningerne vedrørende tilpasning til den økonomiske og tekniske udvikling med hensyn til indsamlingen og den statistiske bearbejdning af data samt bearbejdningen og fremsendelsen af variablerne, ud fra det princip, at omkostningerne skal stå i rimeligt forhold til foranstaltningerne og på betingelse af, at det ikke i større omfang vil kræve yderligere ressourcer, hverken for medlemsstaterne eller for foretagenderne i forhold til de oprindelige bestemmelser i nærværende forordning, herunder navnlig:

a) anvendelsen af særlige enheder (artikel 2)

b) ajourføringen af variablerne (artikel 3)

c) definitionen og den hensigtsmæssige form af de fremsendte variabler (artikel 3)

d) hyppigheden af statistikkernes udarbejdelse (artikel 5)

e) de inddelings- og aggregeringsniveauer, som skal anvendes i variablerne (artikel 6)

f) dataindberetningsfristerne (artikel 8)

g) variablernes nøjagtighed (artikel 9)

h) overgangsperioderne og undtagelserne i overgangsperioden (artikel 12)

i) pilotundersøgelserne (artikel 15).

Artikel 17 Udvalgsprocedure

1. Kommissionen bistås af Udvalget for Det Statistiske Program, som blev nedsat ved afgørelse 89/382/EØF, Euratom, i det følgende benævnt »udvalget«.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen.

Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

a) Kommissionen udsætter gennemførelsen af de foranstaltninger, den har truffet afgørelse om, i et tidsrum af tre måneder, regnet fra datoen for underretningen

b) Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 18 Ophævelsesbestemmelser

Direktiv 72/211/EØF og 78/166/EØF ophæves efter transmissionen af alle data vedrørende referenceperioderne i 1997.

Artikel 19 Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 128 af 3. 6. 1972, s. 28.

(2) EFT L 52 af 23. 2. 1978, s. 17.

(3) EFT L 219 af 28. 8. 1993, s. 1.

(4) EFT L 310 af 13. 11. 1996, s. 39.

(5) EFT L 179 af 1. 7. 1992, s. 131.

(6) EFT L 14 af 17. 1. 1997, s. 1.

(7) EFT L 76 af 30. 3. 1993, s. 1.

(8) EFT L 293 af 24. 10. 1990, s. 1.

(9) EFT L 83 af 3. 4. 1993, s. 1.

(10) EFT L 181 af 28. 6. 1989, s. 47.

BILAG A

Industrimodul

a. Anvendelsesområde

Dette modul anvendes ved alle aktiviteter inden for råstofudvinding, fremstillingsvirksomhed og energi, der er opført i hovedafdeling C til E i NACE rev. 1.

b. Observationsenhed

1. Observationsenheden for alle variabler i dette modul er den faglige enhed.

2. For foretagender med få personer beskæftiget med sekundære aktiviteter kan de nationale statistiske kontorer benytte foretagendet som observationsenhed.

3. Kommissionen kan efter høring af det udvalg, der er omtalt i artikel 17, træffe beslutning om undtagelser vedrørende observationsenheden.

c. Variabler

1. Statistikkerne i dette modul omfatter følgende variabler:

>TABELPOSITION>

2. Oplysninger om ordrer (nr. 130, 131, 132) skal kun udarbejdes for følgende hovedgrupper i NACE rev. 1: 17, 18, 21, 24, 27, 28, 29, 30, 31, 32, 33, 34, 35.

3. Oplysningerne om produktionspriser (nr. 310, 311, 312) udarbejdes ikke for følgende grupper i NACE rev. 1: 12.0, 22.1, 23.3, 29.6, 35.1, 35.3.

d. Form

1. Variablerne indberettes i følgende form:

>TABELPOSITION>

2. Alle variabler kan indberettes enten som indekstal eller som absolutte tal.

e. Frekvens

Variablerne indberettes med følgende frekvens:

>TABELPOSITION>

f. Detaljeringsniveau

1. Alle variabler indberettes mindst på 2-cifret niveau i NACE rev. 1.

2. For hovedafdeling D skal produktionsindekset og produktionsprisindekset indberettes på det 3-cifrede og 4-cifrede niveau i NACE rev. 1, med følgende undtagelser:

a) Hvis værditilvæksten i en undergruppe i hovedafdeling D i NACE rev. 1 i et givet basisår i en medlemsstat udgør mindre end 3 % af det samlede tal for Det Europæiske Fællesskab, er det ikke nødvendigt at indberette produktionsindekset (nr. 110) og produktionsprisindekset (nr. 310, 311, 312) i denne undergruppe.

b) Hvis værditilvæksten i en gruppe i hovedafdeling D i NACE rev. 1 i et givet basisår i en medlemsstat udgør mindre end 3 % af det samlede tal for Det Europæiske Fællesskab, er det ikke nødvendigt at indberette produktionsindekset (nr. 110) og produktionsindekset (nr. 310, 311, 312) i denne gruppe.

3. Hvis det af hensyn til Det Europæiske Fællesskabs politik er nødvendigt, kan Kommissionen i henhold til den procedure, der er fastsat i artikel 17 i nærværende forordning, anmode om ad hoc-indsamling af de data, der er omhandlet i nr. 2.

4. Endvidere indberettes alle variabler for de industrihovedgrupper, som bliver nærmere defineret (reference til aktiviteterne i NACE rev. 1) efter høring af det udvalg, der er omtalt i artikel 17.

g. Dataindberetningsfrister

1. Variablerne indberettes inden for følgende frister efter udløbet af referenceperioden:

>TABELPOSITION>

2. Fristen kan eventuelt forlænges med op til 15 kalenderdage for aktiviteter, hvor i et givet basisår værditilvæksten af aktiviteterne i et medlemsland er mindre end 2 % af Unions total.

h. Pilotundersøgelser

I overensstemmelse med artikel 15 foretages fakultative pilotundersøgelser vedrørende følgende emner, der er opstillet efter betydning:

1) opdeling af eksportvariabler i intra-EF og ekstra-EF

2) data om kortfristede investeringer

3) kortfristede data om oprettelse og lukning af foretagender

4) beskæftigelsesdata på månedsbasis

5) data om ordrebeholdning

6) data om lagerbeholdning

7) ordredata vedrørende flere aktiviteter end dem, der er nævnt i punkt c, nr. 2

8) beregning af produktionspriser for de aktiviteter, som ikke er omfattet af punkt c, nr. 3

i. Første referenceperiode

Den første referenceperiode, for hvilken alle variabler skal indberettes, er for de månedlige data januar 1998 og for data på kvartalsbasis første kvartal af 1998.

j. Overgangsperiode

For produktion (nr. 110), ordreindgang (nr. 130, 131, 132) og produktionspriser på hjemmemarkedet (nr. 311) kan Kommissionen indrømme en overgangsperiode på højst to år. For alle andre variable kan overgangsperioden være på højst fem år.

BILAG B

Bygge- og anlægsvirksomhedsmodul

a. Anvendelsesområde

Dette modul anvendes for alle aktiviteter under bygge- og anlægsvirksomhed, der er opført i hovedafdeling F i NACE rev. 1.

b. Observationsenhed

1. Observationsenheden for alle variabler i dette modul er den faglige enhed.

2. For foretagender med få personer beskæftiget med sekundære aktiviteter kan de nationale statistiske kontorer benytte foretagendet som observationsenhed.

3. Kommissionen kan efter høring af det udvalg, der er omtalt i artikel 17, træffe beslutning om undtagelser vedrørende observationsenheden.

c. Variabler

1. Statistikkerne i dette modul omfatter følgende variabler:

>TABELPOSITION>

2. Der kræves ikke oplysninger om ordreindgange (nr. 130, 135, 136) for gruppe 45.3, 45.4 og 45.5 i NACE rev. 1.

3. Tilnærmede værdier af variablerne kan defineres af Kommissionen efter høring af udvalget og fastlægges i den metodologiske vejledning, som er omtalt i artikel 11.

d. Form

1. Variablerne indberettes i følgende form:

>TABELPOSITION>

2. Alle variabler undtagen byggetilladelser (nr. 411 og 412) indberettes enten i form af indeks eller i form af absolutte tal.

3. Byggetilladelser (nr. 411 og 412) indberettes i absolutte tal.

e. Frekvens

Variablerne indberettes med følgende periodicitet:

>TABELPOSITION>

f. Detaljeringsniveau

1. Variabel nr. 110, 130, 210, 220 og 230 indberettes på det 2-cifrede niveau i NACE rev. 1.

2. Produktionspriser og byggeomkostninger (variabel nr. 310, 320, 321 og 322) er kun obligatoriske for boligbyggeri undtagen kollektive boliger.

3. I overensstemmelse med klassifikationen for byggearbejder skal antallet af boliger i henhold til byggetilladelser (nr. 411) indberettes for:

i) enfamilieboliger

ii) boliger til to og flere familier.

4. Byggetilladelser (nr. 412) skal indberettes for:

i) enfamilieboliger

ii) boliger til to og flere familier

iii) kollektive boliger

iv) kontorbygninger

v) andre bygninger.

Disse skal beregnes i kvadratmeter af nyttearealet eller i en anden tilsvarende enhed.

5. Der indsendes ikke oplysninger om byggetilladelser til anlægsarbejder (nr. 411 og 412).

g. Dataindberetningsfrister

Variablerne indberettes inden for følgende frister efter udløbet af referenceperioden:

>TABELPOSITION>

h. Pilotundersøgelser

I overensstemmelse med artikel 15 foretages fakultative pilotundersøgelser vedrørende følgende emner opstillet efter betydning:

1) mulighederne for at opdele produktionen (nr. 110) i nybyggeri og reparations- og vedligeholdelsesarbejder

2) mulighederne for levering af oplysninger om ordreindgang (nr. 130, 135 og 136) og priser (nr. 310, 320, 321 og 322) på månedsbasis

3) mulighederne for at opdele variabel nr. 210, 220 og 230 i byggearbejder og anlægsarbejder

4) mulighederne for at få oplysninger om byggeomkostninger og produktionspriser (nr. 310, 320, 321 og 322) for andre bygninger og anlæg end beboelsesbygninger, samt for reparations- og vedligeholdelsesarbejder

5) mulighederne for at opdele produktionen af byggearbejder (nr. 115) i beboelsesbygninger og ikke-beboelsesbygninger

6) kortfristede data om investeringer

7) kortfristede data om oprettelse og lukning af virksomheder.

i. Første referenceår

Den første referenceperiode, for hvilken alle variabler skal indberettes, er for de månedlige data januar 1998 og for data på kvartalsbasis første kvartal af 1998.

j. Overgangsperiode

For variabel nr. 110, 130 og 310 kan Kommissionen indrømme en overgangsperiode på højst to år. For alle andre variabler kan overgangsperioden være på højst fem år.

For den månedlige periodicitet af variabel nr. 110 (produktionsindeks) kan der indrømmes en overgangsperiode på højst fem år.

BILAG C

Detailhandelsmodul

a. Anvendelsesområde

Dette modul anvendes for detailhandelen undtagen handel med motorkøretøjer og motorcykler, med andre ord: alle aktiviteter i gruppe 52.1 til 52.6 i NACE rev. 1 (detailhandel).

b. Observationsenhed

1. Observationsenheden for alle variabler i dette modul er foretagendet.

2. Medlemsstaterne skal endvidere indsamle, bearbejde og fremsende variablerne for foretagender, som på grundlag af deres hovedaktivitet ikke henhører under gruppe 52.1 til 52.6 i NACE rev. 1, men som ikke desto mindre har en væsentlig aktivitet inden for detailhandel.

3. Medlemsstaterne træffer bestemmelse om, hvorledes nr. 2 bedst kan gennemføres. Medlemsstaterne informerer Kommissionen om hvilke foranstaltninger, de har truffet for at opfylde de i nr. 2 omhandlede krav.

c. Variabler:

Statistikkerne i dette modul omfatter følgende variabler:

>TABELPOSITION>

d. Form

1. Alle variabler leveres i form af indeks eller absolutte tal.

2. Variablerne indberettes i følgende form:

>TABELPOSITION>

e. Frekvens

Variablerne indberettes med følgende frekvens:

>TABELPOSITION>

f. Detaljeringsniveau

Variablerne indberettes efter følgende i henhold til NACE rev. 1 definerede undergrupper og grupper:

- undergruppe 52.11

- undergruppe 52.12

- gruppe 52.2

- gruppe 52.3

- summen af undergruppe 52.41, 52.42 og 52.43

- summen af undergruppe 52.44, 52.45 og 52.46

- summen af undergruppe 52.47 og 52.48

- undergruppe 52.61.

Der indberettes aggregerede variabler for:

- summen af undergruppe 52.11 og gruppe 52.2

- summen af undergruppe 52.12 og gruppe 52.3 til 52.6

- summen af gruppe 52.1 til 52.6.

g. Dataindberetningsfrister

De foreløbige variabler indberettes inden tre måneder efter udløbet af referenceperioden, og de endelige variabler indberettes inden seks måneder efter udløbet af referenceperioden. Specielle estimerede variabler vedrørende detailhandelen på aggregeret niveau indberettes inden to måneder.

h. Pilotundersøgelser

I overensstemmelse med artikel 15 foretages fakultative pilotundersøgelser vedrørende følgende emner:

1) mulighederne for hurtigere indberetning af data

2) den faglige enhed som observationsenhed

3) oplysninger om kortfristede investeringer

4) kortfristede data om oprettelse og lukning af foretagender.

i. Første referenceår

Den første referenceperiode, for hvilken alle variabler skal indberettes, er for de månedlige data januar 1998 og for data på kvartalsbasis første kvartal af 1998.

j. Overgangsperiode

Kommissionen kan indrømme en overgangsperiode på højst to år for aggregeret omsætning (nr. 120). For alle andre variabler kan overgangsperioden være på højst fem år.

BILAG D

Modul om andre tjenesteydelser

a. Anvendelsesområde

1. Inden udgangen af år 2002 skal der gennemføres pilotundersøgelser for at fastslå, for hvilke aktiviteter i NACE rev. 1 det vil være hensigtsmæssigt at udarbejde konjunkturstatistikker, fordi der kan iagttages et konjunkturforløb.

2. Der foretages pilotundersøgelser for alle aktiviteter, der er anført i NACE rev. 1, hovedafdeling G til K og O, undtagen gruppe 52.1 til 52.6.

3. Pilotundersøgelserne gennemføres for at vurdere, om det er muligt at indhente flere data og om omkostningerne ved dataindsamlingen og foretagendernes indberetningsbyrde står i rimeligt forhold til dataenes relevans.

4. De specifikationer, der er fastlagt i punkt b til g nedenfor, behandles i pilotundersøgelserne og revideres, når pilotundersøgelserne er afsluttet.

5. Når pilotundersøgelserne er afsluttet fastsætter Kommissionen, efter høring af udvalget i overensstemmelse med proceduren i artikel 17 i nærværende forordning, for hvilke af de i dette bilag omhandlede aktiviteter i NACE rev. 1, der skal udarbejdes konjunkturstatistikker.

b. Observationsenhed

Observationsenheden for alle variabler i dette modul er foretagendet.

c. Variabler

Statistikkerne i dette modul omfatter følgende variabler:

>TABELPOSITION>

d. Form

Variablerne indberettes i form af indeks, både ikke-korrigeret og sæsonkorrigeret

e. Frekvens

Variablerne indberettes på kvartalsbasis.

f. Detaljeringsniveau

Variablerne indberettes i henhold til opdelingen (2-cifret niveau) i NACE rev. 1.

g. Dataindberetningsfrister

Variablerne indberettes til Kommissionen inden seks måneder efter udløbet af referenceperioden.